Viljandi maavalitsus avas maakonna hajaasustuse programmivooru

Viljandi Maavalitsus annab teada, et vastavalt Viljandi maavanema 2013. a. 19. augusti korraldusele nr 291 algas 23.augustil hajaasustuse programmi taotluste vastuvõtt  Abja, Halliste, Karksi, Kolga-Jaani, Kõo, Kõpu, Paistu, Pärsti,  Saarepeedi, Suure-Jaani, Tarvastu ja Viiratsi vallas.

Programmi eesmärgiks on hajaasustusega maapiirkondades elavatele lastega peredele tagada senisest paremad elutingimused ning seeläbi aidata kaasa elanike arvu püsimisele hajaasustusega maapiirkondades.

Hajaasustuspiirkondades asuvatele majapidamistele saab taotleda toetust veesüsteemide, kanalisatsioonisüsteemide, juurdepääsuteede ning autonoomsete elektrisüsteemidega seotud tegevusteks.

Projekti maksimaalne toetus ühe majapidamise kohta on 6500 eurot. Projekti oma- ja kaasfinantseeringu hulka arvatakse vaid toetuse saaja ja kaastaotleja poolt tehtavad tõestatud rahalised abikõlblikud kulud.  Iga programmist nimetatud toetatava valdkonna jaoks on võimalik toetust taotleda programmist üks kord.

„Selge see, et  programmi hingeellu süvenemine nõuab põhjalikumat süvenemist, kuid selleks vajalikud materjalid on kättesaadavad ning omavalitsustes on inimesed, kes huvilisi nõustavad,“ selgitas  Jane Lumiste, kes on Viljandi maavalitsuse poolne koordinaator.

Toetatavate tegevuste ja abikõlblike kulude loetelu ning taotlemise tingimused on leitavad nii regionaalministri 2013. a 7. juuni käskkirjast nr 1-4/106 “Hajaasustuse programmi programmdokument” kui ka maavalitsuse veebilehelt http://viljandi.maavalitsus.ee/et/hajaasustuse-programm
ning nimetatud kohalike omavalitsuste veebilehtedel.

Programmdokumendis kehtestatud nõuetele vastavad taotlused tuleb esitada majapidamise asukohajärgsele vallavalitsusele hiljemalt 4. oktoobriks 2013.  

Rohkem infot: http://www.eas.ee/et/avalikule-ja-mittetulundussektorile/avalike-teenuste-arendamine/hajaasutuse-programm/taotlejale

 

Lisainformatsioon vallavalitsustest või Viljandi Maavalitsusest (tel 433 0431).